《赋楼提干古桧因赠其之官》
宋代·陈著

我行昼锦坊，老桧欺眼碧。
樛枝巧相扶，众星拱月璧。
人力固有待，面势本天则。
爱益雨露深，风霜莫能贼。
维黄杨州公，好此如好德。
千金买归家，与德共封植。
秀出攻愧斋，管领无愧色。
立朝大节成，有诗见胸臆。
三世传到君，培养当益力。
不坠先正心，是乃子孙职。
君今西入官，此树留乡国。
看君德日进，此树日滋息。
他日成名归，相对两奇特。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。